
Obec Zvončín v súlade s §6 ods. 1 zákona č. 369/1990 o obecnom zriadení v znení neskorších predpisov, zákonom č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov a zákonom č. 523/2004 Z.z. o rozpočtových pravidlách verejnej správy a o zmene a doplnení niektorých zákonov v znení neskorších predpisov

vydáva
Všeobecne záväzné nariadenie č.4/2008
Zásady nakladania s finančnými prostriedkami
Obce Zvončín
Článok 1
Úvodné ustanovenia

Toto Všeobecne záväzné nariadenie:
   a) stanovuje v súlade s platnou právnou úpravou postavenie a funkciu rozpočtu obce Zvončín (ďalej len „obec“) a definuje rozpočtový proces na úrovni obce,
b) reguluje používanie rozpočtových  a mimorozpočtových prostriedkov v súlade s § 7,     zákona  č.369/1990  Zb. o obecnom  zriadení v znení neskorších predpisov, zákona 
č. 583/2004  Z. z. o  rozpočtových  pravidlách  územnej  samosprávy  a  o zmene a       doplnení  niektorých  zákonov v znení neskorších predpisov   a  zákona  č. 523/2004  Z. z. o rozpočtových   pravidlách verejnej správy a o zmene a doplnení niektorých zákonov v znení neskorších predpisov,
c)   riadi hospodárenie a nakladanie s finančnými prostriedkami obce,
d)   vymedzuje formy kontroly rozpočtu a rozpočtového procesu obce,
Článok 2
Vymedzenie pojmov

Na účely týchto zásad sú definované nasledovné  pojmy:

a) Rozpočet je základným nástrojom finančného hospodárenia v príslušnom rozpočtovom  roku, ktorým sa riadi financovanie úloh a funkcií obce v príslušnom rozpočtovom roku. Rozpočet obce je súčasťou rozpočtu sektora verejnej správy,

b) Viacročný rozpočet je strednodobý ekonomický nástroj finančnej politiky obce, v ktorom sú v rámci jeho pôsobnosti vyjadrené zámery rozvoja územia a potrieb obyvateľov najmenej na tri rozpočtové roky,
c) Rozpočtový proces je zostavovanie, schvaľovanie, plnenie vrátane zmien, monitorovanie a hodnotenie rozpočtu,
d) Návrh rozpočtu je zoznam rozpočtových požiadaviek, návrh rozpočtu sa predkladá v štandardizovanej forme, 
e) Programové rozpočtovanie je systém založený na plánovaní úloh a aktivít obce v nadväznosti na ich priority a alokovanie disponibilných rozpočtových zdrojov do programov, s dôrazom na výsledky a efektívnosť vynakladania rozpočtových prostriedkov. 
f) Rozpočet zostavený v programovej štruktúre (programový rozpočet) je rozpočet, ktorý alokuje (rozdeľuje) výdavky rozpočtu do jednotlivých programov a jeho častí. Programový rozpočet kladie dôraz na prezentáciu plánovaných a dosahovaných výstupov a výsledkov.
g) Programová štruktúra (rozpočtu) je logická, hierarchicky usporiadaná konštrukcia, ktorá je účelne vytváraná vo vzťahu k zámerom a cieľom obce. Programovú štruktúru vo všeobecnosti tvoria programy, podprogramy a prvky(projekty).

h) Program je súhrn/skupina navzájom súvisiacich aktivít (prác, činností, dodávok), zameraných na dosiahnutie spoločných zámerov a cieľov. Program môžeme obrazne považovať za „minirozpočet“ istej kompetenčnej oblasti, ktorú obec vykonáva. Program môže byť časovo ohraničený a neohraničený. Program sa vo všeobecnosti delí na (obsahuje) podprogramy, prvky. Každý program obsahuje zámery, ciele a merateľné ukazovatele. Každý program má priradený stručný, výstižný názov.
i) Podprogram je ucelená časť programu, ktorá obsahuje vzájomne súvisiace aktivity. Podprogram zvyšuje transparentnosť a špecifikuje súvisiace tematické výdavkové skupiny programu. Podprogram vo všeobecnosti tvoria prvky a/alebo projekty. Každý podprogram má priradený stručný, výstižný názov.
j) Prvok je časovo neohraničená bežná aktivita/aktivity, ktorá „produkuje“  službu alebo tovar. Každý prvok má priradený stručný, výstižný názov.
k) Projekt je časovo ohraničená aktivita, ktorá produkuje špecifický tovar alebo službu. Projekt a prvok sú z hľadiska významu rovnocenné časti podprogramu a sú súhrnom aktivít, ktoré je možné na základe ich zamerania zoskupiť do podprogramu. Každý projekt má priradený stručný, výstižný názov.
l) Vízia prezentuje predstavu o ideálnom stave obce, resp. ideálnom stave jej fungovania,
m) Poslanie prezentuje zmysel existencie obce (čo robí, prečo a pre koho).
n) Zámer vyjadruje očakávaný pozitívny dôsledok/dopad dlhodobého plnenia príslušných cieľov.

o) Cieľ je forma na vyjadrenie výstupu alebo výsledku, prostredníctvom ktorého sa dosahuje (ktorý prispieva k) plnenie  zámeru. Existujú výstupové ciele, krátkodobé výsledkové ciele a strednodobé výsledkové ciele.
p) Výstupy sú tovary a služby produkované obcou. V programovom rozpočte sú definované výstupovo orientovanými cieľmi a ukazovateľmi výstupu.
q) Výsledok je ekonomická alebo spoločenská zmena, ktorá je výsledkom plnenia programov, ktoré sú dosahované v strednodobom a krátkodobom rámci. V programovom rozpočte sú definované výsledkovo orientovanými cieľmi a ukazovateľmi výsledku,   
r) Merateľný ukazovateľ je nástroj na monitorovanie a hodnotenie plnenia cieľa, resp. nástroj, prostredníctvom ktorého meriame pokrok pri plnení cieľa,

s) Monitorovanie je systematický proces zberu, triedenia a uchovávania relevantných informácií o vecnom a finančnom plnení programov a cieľov. Údaje získané monitorovaním sa využívajú pri monitorovaní výkonnosti. Monitorovanie výkonnosti je priebežné sledovanie cieľov a merateľných ukazovateľov programu počas celého obdobia jeho realizácie. Výsledky monitorovania sa prezentujú v monitorovacej správe.  

t) Hodnotenie je systematická a analytická činnosť, ktorá na základe analýzy kritérií relevantnosti, účinnosti, efektívnosti/hospodárnosti, a prípadne aj užitočnosti/dopadu či stability/udržateľnosti, poskytuje spoľahlivé závery o výstupoch, výsledkoch, dôsledkoch a celkových účinkoch programu. Výsledky hodnotenia sa prezentujú v hodnotiacej správe, ktorá je súčasťou záverečného účtu obce.

u) Logický rámec programu predstavuje vnútornú logiku programu. Je to spôsob, akým sa o programe, jeho zámeroch, cieľoch a vstupoch uvažuje. Pomocou neho sa systematicky buduje, vyjadruje a sleduje priama, preukázateľná logická súvislosť medzi víziou, poslaním, zámermi, strednodobými výsledkovými cieľmi, krátkodobými výsledkovými cieľmi, výstupovými cieľmi a vstupmi programu.  
v) Rozpočtový harmonogram je dokument, stanovujúci termíny plnenia jednotlivých úloh, ktoré vyplývajú s rozpočtového procesu a týchto zásad všeobecne, určuje výstupy úloh a zodpovednosť za ich plnenie.                      

w) Rozpočtová požiadavka je súbor plánovaných výdavkov obce pre plnenie zámerov a cieľov obce a súbor odhadov príjmov obce; rozpočtová požiadavka sa predkladá v štandardizovanej forme.
x) Finančné plnenie rozpočtu je plnenie príjmov a výdavkov obce podľa schváleného rozpočtu obce,
y) Programové plnenie rozpočtu je plnenie plánovaných/očakávaných cieľov stanovených v rámci jednotlivých aktivít alebo programov,
P R V Á  Č A S Ť
ROZPOČTOVÝ PROCES

Článok 3
Rozpočtový harmonogram 
1. Rozpočtový proces sa riadi záväzným rozpočtovým harmonogramom, ktorý schvaľuje starosta obce.

Článok 4
Subjekty rozpočtového procesu 
1. Na rozpočtovom procese sa podieľajú jednotlivé subjekty samosprávy obce v rozsahu uvedenom v týchto zásadách a v rozpočtovom harmonograme, a to:

a) Obecný úrad,

b) Starosta obce,

c) Komisie obecného zastupiteľstva,
d) Obecná rada (ak je v obci zriadená),

e) Obecné zastupiteľstvo.
Článok 5
Hlavné úlohy subjektov v rozpočtovom procese 
1. Komisie obecného zastupiteľstva najmä:

a) sústreďujú rozpočtové požiadavky a návrhy zmien rozpočtu od obyvateľov obce, právnických a fyzických osôb,

b) posudzujú rozpočtové požiadavky najmä z hľadiska ich prínosu pre obec a jej rozvoj, ochrany a tvorby životného prostredia a verejnoprospešných služieb,

c) odporúčajú obecnej rade na zahrnutie do rozpočtu obce vybrané priority, ktoré vyplývajú z posúdenia požiadaviek,

d) navrhujú koncepčné riešenia závažných problémov obce,
2. Obecná rada(ak je v obci zriadená) najmä:

a) prerokováva návrh rozpočtu, resp. zmenu rozpočtu vypracovanú podľa požiadaviek komisií obecného zastupiteľstva,

b) prerokúva polročnú monitorovaciu správu, hodnotiacu správu a záverečný účet obce.

3. Starosta obce najmä:

a) riadi rozpočtový proces.
4. Obecné zastupiteľstvo najmä:

a) schvaľuje rozpočet obce na príslušný rozpočtový rok vrátane pozmeňujúcich návrhov, zmeny rozpočtu a použitie rezervného fondu,  

b) kontroluje finančné a programové plnenie rozpočtu obce a prerokúva polročné monitorovacie správy a hodnotiacu správu,
c) schvaľuje záverečný účet obce, rozhoduje o použití mimorozpočtových peňažných fondov, o použití prebytku rozpočtového hospodárenia a o spôsobe úhrady schodku rozpočtového hospodárenia,
d) rozhoduje o prijatí úveru alebo pôžičky, 

e) schvaľuje a rozhoduje o združovaní prostriedkov obce.

5. Obecný úrad zabezpečuje organizačné a administratívne úkony súvisiace s rozpočtovým procesom, najmä:

a) zabezpečuje odborné podklady potrebné na správne a úplné spracovanie návrhu rozpočtu obce.   

b) sústreďuje a spracúva rozpočtové požiadavky od fyzických a právnických osôb, rozpočtových a príspevkových organizácií a predkladá ich vo forme návrhu rozpočtu jednotlivým komisiám a obecnej rade (ak je v obci zriadená).                     

c) vyhodnocuje výsledky hospodárenia za uplynulé obdobie.
d) spracúva monitorovacie správy, hodnotiace správy a záverečný účet obce.                                                  

e) na požiadanie obecného zastupiteľstva a obecnej rady spracováva jednotlivé podkladové materiály , rozbory a pod.
f) zabezpečuje spracovávanie podkladov a výkazníctvo vo vzťahu k príslušným orgánom v súlade s osobitnou právnou úpravou.

6. Rozpočtové a príspevkové organizácie obce vypracovávajú odborné podklady a požiadavky k rozpočtu obce.
8. V rámci OcÚ má špecifické postavenie ekonomický útvar, ktorý koordinuje rozpočtový proces, poskytuje poradenstvo v súvislosti s rozpočtovým procesom jednotlivým subjektom rozpočtového procesu a na základe rozpočtových požiadaviek   pripravuje návrh rozpočtu a zmenu rozpočtu, za vypracovanie ktorých zodpovedá. 
9. Pri zostavovaní návrhu rozpočtu, schvaľovaní rozpočtu a zmene rozpočtu všetky subjekty uvedené v článku 4 tohto všeobecne záväzného nariadenia musia zohľadňovať prioritu potreby finančných prostriedkov na dokončenie (resp. dokončovanie) rozostavaných stavieb, potreby z predchádzajúceho rozpočtového roka a predovšetkým súlad predkladaných rozpočtových požiadaviek a návrhov zmien rozpočtu so strategickým plánmi obce, stanovenými zámermi a cieľmi.
10. Pri schvaľovaní rozpočtu alebo zmeny rozpočtu musia všetky uplatnené poslanecké návrhy obsahovať informáciu o zdroji na krytie výdavkov súvisiacich s takýmito návrhmi.

D R U H Á  Č A S Ť
ROZPOČET OBCE 
Článok 6
Rozpočet obce
1. Obec zostavuje a schvaľuje svoj rozpočet a podľa neho hospodári. 
2. Rozpočet obce sa zostavuje v súlade s platnou právnou úpravou najmenej na tri rozpočtové roky, ako tzv. viacročný rozpočet.
3. Viacročný rozpočet obce tvorí:

a) rozpočet obce na príslušný rozpočtový rok, 

b) rozpočet obce na rok nasledujúci po príslušnom rozpočtovom roku, 

c) rozpočet obce na rok nasledujúci po roku, na ktorý sa zostavuje rozpočet podľa písmena b).

4. Rozpočtový rok je zhodný s kalendárnym rokom. V rozpočte obce sa uplatňuje rozpočtová klasifikácia v súlade s osobitným predpisom
 a programová klasifikácia. 
5. Rozpočet obce sa vnútorne člení na:

a) časť, ktorá obsahuje bežné príjmy a bežné výdavky (ďalej len „bežný rozpočet“),  
b) časť,  ktorá  obsahuje  kapitálové  príjmy  a  kapitálové výdavky (ďalej len „kapitálový rozpočet“) 
c) časť finančných operácií.

6. Rozpočet obce sa navonok člení podľa programovej štruktúry. 

7. Rozpočet obce sa podľa odseku 5 zostavuje ako vyrovnaný alebo prebytkový. Obec je  povinná  zostaviť svoj  bežný  rozpočet  ako  vyrovnaný  alebo  prebytkový;  kapitálový rozpočet  sa  môže  zostaviť ako schodkový,  ak  tento schodok  možno  kryť zostatkami finančných prostriedkov mesta z minulých rokov, návratnými zdrojmi financovania alebo je tento schodok krytý prebytkom bežného rozpočtu v príslušnom rozpočtovom roku. Ak je bežný rozpočet alebo kapitálový rozpočet zostavený ako prebytkový,  možno prebytok príslušného rozpočtu použiť na úhradu návratných zdrojov financovania.

8. Súčasťou  rozpočtu  obce  sú  aj  finančné operácie,  ktorými sa vykonávajú prevody     z peňažných fondov mesta a realizujú sa návratné zdroje financovania a ich splácanie.  Za finančné operácie sa považujú aj poskytnuté pôžičky a návratné finančné výpomoci z rozpočtu obce a ich splátky,  vystavené  a prijaté  zmenky,  predaj  a obstaranie majetkových  účastí. Finančné operácie nie sú súčasťou príjmov a výdavkov rozpočtu   obce.
 
Článok 7
Príjmy a výdavky rozpočtu
1. Rozpočet obce obsahuje: 
a) príjmy a výdavky spojené s činnosťou samosprávy obce,
b) finančné vzťahy k štátnemu rozpočtu,
c) finančné vzťahy k právnickým osobám a fyzickým osobám.
2. Príjmy rozpočtu obce sú:

a) podiely na daniach v správe štátu podľa osobitného predpisu
,

b) výnosy miestnych daní a poplatkov podľa osobitného predpisu
,

c) nedaňové príjmy z vlastníctva a z prevodu vlastníctva majetku obce a z činnosti obce a jeho rozpočtových organizácií, 

d) výnosy z finančných prostriedkov obce,

e) sankcie za porušenie finančnej disciplíny uložené obcou,

f) dary a výnosy dobrovoľných zbierok v prospech obce,

g) dotácie zo štátneho rozpočtu na úhradu nákladov preneseného výkonu štátnej správy v súlade so zákonom o štátnom rozpočte na príslušný rozpočtový rok a dotácie zo štátnych fondov,

h) prostriedky z Európskej únie a iné prostriedky zo zahraničia poskytnuté na konkrétny účel,

i) iné príjmy ustanovené osobitnými predpismi.
3. Obec môže na plnenie svojich úloh použiť aj:
a) združené prostriedky,

b) návratné zdroje financovania,

c) prostriedky z mimorozpočtových peňažných fondov,

d) zisk z podnikateľskej činnosti.

4. Dotácie zo štátneho rozpočtu podľa zákona o štátnom rozpočte na príslušný rozpočtový rok sa poskytujú obci na výkon samosprávnych funkcií a na prenesený výkon štátnej správy.

5. Výdavky rozpočtu obce sú: 
a) záväzky, ktoré vyplývajú pre obec z povinností ustanovených zákonmi,

b) výdavky na výkon samosprávnych funkcií upravených osobitnými predpismi a na činnosť rozpočtových organizácií a príspevkových organizácií zriadených obcou,

c) výdavky na prenesený výkon štátnej správy podľa osobitných predpisov, 

d) výdavky spojené so správou, s údržbou a rozvojom majetku obce a majetku prenechaného na plnenie úloh podľa osobitných predpisov, 

e) záväzky prijaté v rámci spolupráce s inými obcami alebo vyšším územným celkom, alebo prípadne s ďalšími subjektami na zabezpečenie úloh vo svojej pôsobnosti vrátane výdavkov na spoločnú činnosť, 

f) výdavky vyplývajúce z medzinárodných zmlúv a dohôd o medzinárodnej spolupráci, 

g) úhrada úrokov z prijatých pôžičiek a úverov, 

h) výdavky na emisiu dlhopisov a na úhradu úrokov z nich, 

i) iné výdavky ustanovené osobitnými predpismi.
6. Z rozpočtu obce sa môžu poskytovať dotácie právnickým osobám, ktorých zakladateľom je obec, a to na  konkrétne  úlohy a  akcie vo verejnom  záujme alebo v prospech územia obce Zvončín.
7. Právnickým osobám neuvedeným v odseku 6 a fyzickým osobám - podnikateľom, ktorí majú sídlo alebo trvalý pobyt na území obce alebo ktoré pôsobia, vykonávajú činnosť na území mesta, alebo poskytujú služby obyvateľom obce, môže obec poskytovať dotácie za podmienok ustanovených týmto všeobecne záväzným nariadením len na podporu všeobecne prospešných služieb, všeobecne prospešných alebo verejnoprospešných účelov, na podporu podnikania a zamestnanosti.
8. V rozpočte obce na príslušný rozpočtový rok sa prostriedky podľa odseku 6 a 7 rozpočtujú na konkrétnu akciu, úlohu alebo účel použitia prostriedkov. Podliehajú ročnému zúčtovaniu s rozpočtom obce a ich poskytnutím nemožno zvýšiť celkový dlh obce.

Článok 8
Pravidlá rozpočtového hospodárenia a rozpočtové opatrenia

1. Rozpočtové prostriedky sa môžu použiť len do konca rozpočtového roka, a to len na účely, na ktoré boli určené rozpočtom obce.
2. Prebytok hospodárenia rozpočtu obce Zvončín koncom roka neprepadáva. Je zdrojom tvorby mimorozpočtových peňažných fondov obce.

3. Prípadný schodok svojho hospodárenia obec vyrovná predovšetkým z:

a) rezervného fondu,
b)  rozpočtu bežného roka,
c) návratných zdrojov financovania.
4. Ak v priebehu roka vznikne potreba úhrady, ktorá nie je v rozpočte zabezpečená, možno úhradu realizovať zmenou rozpočtu. 
5. O zmene rozpočtu obce a použití mimorozpočtových peňažných fondov rozhoduje obecné zastupiteľstvo. V rozsahu určenom obecným zastupiteľstvom môže zmeny  rozpočtu vykonávať starosta obce. 
6. Zmeny rozpočtovaných prostriedkov v rámci programu, zmeny rozpočtovaných prostriedkov určených na kapitálové výdavky medzi programami a zmeny rozpočtu v rovnakej výške v príjmovej a výdavkovej časti rozpočtu v prípade realizovaných, resp. zazmluvnených nerozpočtovaných príjmov bez vplyvu na výsledok hospodárenia, schvaľuje starosta obce. Ostatné zmeny rozpočtu schvaľuje obecné zastupiteľstvo.
7. Obec je povinná prednostne zabezpečiť krytie všetkých záväzkov, ktoré vyplývajú z plnenia povinností ustanovených zákonmi.

8. Obec vedie účtovníctvo o stave a pohybe majetku obce, o príjmoch a výdavkoch a o finančných vzťahoch k štátnemu rozpočtu podľa zákona č.431/2002 Z. z. o účtovníctve v znení neskorších predpisov a podľa rozpočtovej klasifikácie platnej v zmysle osobitných predpisov.

9. S rozpočtom obecného úradu hospodária zodpovední zamestnanci v zmysle Smernice o obehu účtovných dokladov a finančnej kontroly.

Článok 9
Záverečný účet obce
1. Návrh  záverečného  účtu  obce  prerokuje  obecné  zastupiteľstvo  najneskôr do  šiestich mesiacov po uplynutí rozpočtového roka.

2. Záverečný účet obsahuje údaje o plnení rozpočtu príjmov a výdavkov v členení podľa rozpočtovej klasifikácie vrátane tvorby a použitia prostriedkov peňažných fondov. 
3. Súčasťou záverečného účtu je ďalej bilancia aktív a pasív, prehľad o stave a vývoji dlhu, prehľad o poskytnutých zárukách podľa jednotlivých príjemcov, údaje o nákladoch.
4. Prílohou záverečného účtu obce Zvončín je hodnotiaca správa. 
5. Prebytok hospodárenia rozpočtu obce po skončení roka neprepadá a je zdrojom tvorby rezervného fondu, prípadne ďalších peňažných fondov. Prípadný schodok svojho hospodárenia uhradí obec predovšetkým z rezervného fondu, z ďalších peňažných fondov, z rozpočtu bežného roka alebo z návratných zdrojov financovania. O použití prebytku rozpočtového hospodárenia a o spôsobe úhrady schodku rozhodne obecné zastupiteľstvo pri prerokovaní záverečného účtu.

6. Obec je povinná dať si overiť svoje hospodárenie za predchádzajúci rozpočtový rok.

7. Prerokovanie záverečného účtu obce sa uzatvára jedným z týchto výrokov:
a) celoročné hospodárenie sa schvaľuje bez výhrad,
b) celoročné hospodárenie sa schvaľuje s výhradami. 
8. V prípade uzatvorenia prerokovania záverečného účtu s výhradami obecné zastupiteľstvo prijme opatrenia na nápravu zistených nedostatkov.


Článok 10
Rozpočtové provizórium obce
1. Ak rozpočet obce na nasledujúci rozpočtový rok neschváli obecné zastupiteľstvo do     31.12.  bežného  roka,  hospodári  obec podľa  rozpočtu  obce  predchádzajúceho rozpočtového roka, pričom výdavky uskutočnené počas rozpočtového provizória nesmú v každom mesiaci rozpočtového roka prekročiť 1/12 celkových výdavkov rozpočtu obce predchádzajúceho rozpočtového roka. 

2. Rozpočtové príjmy a výdavky uskutočnené počas rozpočtového provizória sa zúčtujú s rozpočtom obce po jeho schválení.

T R E T I A  Č A S Ť
Článok 11
Pravidlá používania návratných zdrojov financovania

1. Obec môže použiť návratné zdroje financovania len na krytie kapitálových výdavkov. Na vyrovnanie časového nesúladu medzi príjmami a výdavkami bežného rozpočtu v priebehu rozpočtového roka sa výnimočne môžu použiť tieto zdroje financovania za podmienky, že dlh bude splatený do konca rozpočtového roka z príjmov bežného rozpočtu. Obec môže vstupovať len do takých úverových záväzkov, ktorých plnenie dlhodobo nenaruší vyrovnanosť bežného rozpočtu v nasledujúcich rokoch.

2. Obec  nesmie  prevziať záruku  za  úver, pôžičku  alebo  iný  dlh  fyzickej  osoby  alebo právnickej osoby s výnimkou záruky prevzatej obcou za poskytnutie návratnej finančnej výpomoci zo štátneho rozpočtu. 
3. Obec môže na plnenie svojich úloh prijať návratné zdroje financovania, len ak:
a) celková suma dlhu obce ku koncu rozpočtového roka neprekročí 60% skutočných bežných príjmov predchádzajúceho rozpočtového roka,

b) suma ročných splátok návratných zdrojov financovania vrátane úrokov neprekročí 25% skutočných bežných príjmov predchádzajúceho rozpočtového roka.
Š T V R T Á  Č A S Ť
Článok 12
Peňažné fondy mesta
1. Obec môže vytvárať vlastné mimorozpočtové peňažné fondy. Zdrojmi peňažných fondov môžu byť najmä:
a) prebytok hospodárenia rozpočtu za uplynulý rok,
b) zostatky týchto fondov z minulých rokov,
c) zisk z podnikateľskej činnosti po zdanení.

2. Zostatky peňažných fondov koncom roka neprepadajú. O použití peňažných fondov rozhoduje obecné zastupiteľstvo.
3. Prostriedky svojich peňažných fondov používa obec prostredníctvom rozpočtu okrem prevodov medzi jednotlivými peňažnými fondmi navzájom a okrem prípadov, keď sa prostriedky peňažných fondov použijú len na vyrovnanie časového nesúladu medzi príjmami a výdavkami v priebehu rozpočtového roka.

P I A T A  Č A S Ť
Článok 13
Tvorba a použitie rezervného fondu

1. Obec vytvára rezervný fond vo výške určenej obecným zastupiteľstvom; minimálny ročný prídel do fondu je 10 % prebytku hospodárenia.

2. obce používa rezervný fond vo výške určenej obecným zastupiteľstvom na účel schválený obecným zastupiteľstvom. 
3. Rezervný fond možno použiť na:
a) úhradu schodku hospodárenia obce,
b) zníženie dlhovej služby,
c) výdavky nevyhnutné k odstráneniu, resp. k predchádzaniu živelných pohrôm a havárií,

d) výdavky v záujme predísť hrozbe výrazných škôd na majetku obce.   
4. Rezervný fond možno použiť aj na vyrovnanie časového nesúladu medzi príjmami a výdavkami mesta za podmienky, že do konca rozpočtového roka budú použité finančné prostriedky v plnej výške do rezervného fondu vrátené. 
5. Rezervný fond Spoločného obecného úradu môže byť použitý na účely a vo výške schválenými Radou starostov Spoločného obecného úradu. 

Š I E S T A  Č A S Ť
Článok 14
Finančné vzťahy k vlastným organizáciám a ostatným subjektom

1. Rozpočet obce zahŕňa príjmy a výdavky, v ktorých sú vyjadrené finančné vzťahy, ktoré   mu vznikajú.

2. Rozpočtové a príspevkové organizácie obce sa vo svojom hospodárení riadia       ustanoveniami zákona č.523/2004 Z.z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.
3. Finančné vzťahy k všetkým právnickým a fyzickým osobám sa riadia platnými právnymi      predpismi (vzťahy vyplývajúce z daňových a poplatkových povinností), alebo na základe uzavretých zmlúv.

S I E D M A  Č A S Ť
Článok 15
Finančná kontrola a hlavný kontrolór obce
1. Finančnou kontrolou sa rozumie súhrn činností, ktorými sa v súlade so zákonom č.502/2001 Z. z. o finančnej kontrole a vnútornom audite a o zmene a doplnení niektorých zákonov a osobitnými predpismi overuje:
a) splnenie podmienok na poskytnutie verejných prostriedkov,
b) dodržiavanie všeobecne záväzných právnych predpisov pri hospodárení s verejnými 
prostriedkami,
c) dodržiavanie hospodárnosti, efektívnosti a účinnosti pri hospodárení s verejnými prostriedkami,
d) na účely finančného riadenia dostupnosť, správnosť a úplnosť informácií o vykonávaných finančných operáciách a o hospodárení s verejnými prostriedkami,
e) splnenie opatrení prijatých na nápravu nedostatkov zistených finančnou kontrolou a na odstránenie príčin ich vzniku.

2. Pri nakladaní s verejnými prostriedkami a vlastnými prostriedkami obce Zvončín postupuje v súlade so zákonom č.502/2001 Z. z. o finančnej kontrole v znení neskorších predpisov a vnútornými predpismi.

3. Osobitné postavenie v rámci nakladania s verejnými prostriedkami a vlastnými prostriedkami rozpočtu obce má hlavný kontrolór obce.
4. Na úseku rozpočtu plní najmä úlohy:
a) vypracováva odborné stanoviská k návrhu rozpočtu a k návrhu na zmenu rozpočtu, 

b) vypracováva odborné stanoviská k monitorovacej správe, hodnotiacej správe a záverečnému účtu,
c) kontroluje hospodárenie s finančnými prostriedkami obce a hospodárenie s prostriedkami poskytnutými rozpočtovým a príspevkovým organizáciám,
d) kontroluje finančné plnenie rozpočtu,

e) kontroluje programové plnenie rozpočtu obce.

5. Výsledky svojej činnosti kontrolór predkladá obecnému zastupiteľstvu.

ô S M A  Č A S Ť
Článok 16
Spoločné a záverečné ustanovenia

1. Návrh rozpočtu obce a záverečný účet musia byť pred schválením v obecnom zastupiteľstve uverejnené minimálne na 15 dní na úradnej tabuli obce a na internetovej stránke obce Zvončín. 

2. Zmeny a doplnky tohto VZN schvaľuje obecné zastupiteľstvo vo Zvončíne.
3. VZN bolo OZ schválené Uznesením č.33/08 dňa 10.12.2008
4. VZN nadobúda účinnosť pätnástym dňom od vyvesenia na úradnej tabuli obce.

                                                                                       Mgr. Michaela Strakošová                                              

                                                                                                 starostka obce

Vyvesené  dňa: 11.12.2008
Zvesené dňa: 29.12.2008






� Zákon č. 582/2004 Z .z. o miestnych daniach a miestnom poplatku za komunálne odpady a drobné stavebné odpady.





� § 4 ods. 6 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov.


� § 4 ods. 6 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov


� § 10 ods. 7 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov. 


� § 10 ods. 6 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov


� Zákon č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niektorých zákonov.


� Zákon č. 582/2004 Z .z. o miestnych daniach a miestnom poplatku za komunálne odpady a drobné stavebné odpady.





